7.00 a.m. Il-provvista tal-elettriku reġgħet ġiet lura għan-normal fil-lokalitajiet kollha f’Malta u Għawdex għall-ħabta tas-1.30 a.m. Fl-istess waqt il-ħaddiema tal-Enemalta kienu qegħdin jagħmlu xogħlijiet ta’ tiswijiet b’emerġenza biex iqabbdu mas-sistema l-inħawi li kienu mqabbda maċ-ċentru ta’ distribuzzjoni fil-Marsa li sploda ftit wara li taret il-power station ta’ Dellimara. Dawn jinkludu partijiet mil-lokalità ta’ Birżebbuġa, Kordin, Furjana, Ħal Farruġ, Ħal Luqa, Marsa, Ħal Qormi, Siġġiewi, Ħal Tarxien, il-Belt u Ħaż-Żebbuġ. Fi stqarrija kmieni dalgħodu l-Enemalta tenniet li l-qtugħ fid-dawl kien ikkawżat minn wieħed mill-impjanti tal-elettriku li għandha f’Dellimara u splużjoni f’parti miċ-ċentru ta’ distribuzzjoni fil-qasam industrijali tal-Marsa. Qalet li ħadd ma weġġa’ f’din l-isplużjoni u l-pumpieri rnexxielhom jitfu n-nirien waqt li żammu milli ssir aktar ħsara fl-apparat. Fl-istess waqt ħaddiema tal-Enemalta bdew jaħdmu b’mod immedjat biex jirrestawraw is-sistema tal-elettriku. L-Enemalta żiedet tgħid li waqt li l-pulizija jinsabu għaddejjin bl-investigazzjonijiet tagħhom, il-Korporazzjoni nediet inkjesta interna biex tidentifika l-kawża tal-isplużjoni fiċ-ċentru ta’ distribuzzjoni u l-waqfien mis-servizz. L-inkjesta se tkun qed tiddetermina wkol il-ħsara kkawżata u se tidentifika miżuri li għandhom jiġu implimentati biex tiġi evitata sitwazzjoni simili fil-futur. Il-korporazzjoni Enemalta rringrazzjat lill-ħaddiema tagħha, lill-Pulizija, lid-Dipartiment tal-Protezzjoni Ċivili u uffiċjali minn entitajiet oħrajn li qalet li ħadmu matul il-lejl biex iwieġbu għal din l-emerġenza u jirrestawraw is-servizz tal-elettriku fl-iqsar ħin possibbli. Hija rringrazzjat ukoll lill-konsumaturi tagħha u lill-pubbliku għall-appoġġ tagħhom wara dan l-inċident. L-Enemalta qalet li jiddispjaċiha għall-inkonvenjenza kkawżata u tenniet l-impenn tagħha li tkompli bl-investiment fis-sistema ta’ ġenerazzjoni u ta’ distribuzzjoni tagħha biex tiżdied il-flessibbiltà u tnaqqas kemm jista’ jkun ir-riskju ta’ waqfien simili fis-servizz. L-aħħar darba li l-provvista tad-dawl inqatgħet mal-pajjiż kollu kien fid-disgħa ta’ Jannar li għadda. 22.50. Hekk kif l-inġiniera u t-tekniċi tal-Enemalta kienu qed jaħdmu biex iġġibu lura l-provvista tal-elettriku, jidher li reġgħet żviluppat ħsara fil-power station ta’ Dellimara bil-konsegwenza li Malta u Għawdex kollu reġgħu bla dawl. tvm.com.mt jinsab informat li xi lokalitajiet diġà kellhom il-provvista tal-elettriku tagħhom lura għan-normal. 21.41: Il-provvista tal-elettriku f’diversi lokalitajiet bdiet ġejja lura għan-normal, fosthom fiż-Żurrieq, il-Ħamrun, Birkirkara, Santa Venera, il-Belt u ż-Żejtun. Ħsara fil-powerstation ta’ Dellimara kkawżat qtugħ ta’ dawl ma’ Malta u Għawdex kollu. Kien għall-ħabta tat-tmienja neqsin għaxra li l-gżejjer Maltin spiċċaw mingħajr il-provvista tad-dawl. Konsegwenza tal-ħsara f’Dellimara splodiet ukoll waħda mis-sub stations ewlenin li għandha l-korporazzjoni fil-qasam industrijali tal-Marsa tant li fuq il-post kellhom jissejħu l-ħaddiema tal-protezzjoni ċivili biex jikkontrollaw in-nirien. tvm.com.mt jinsab informat li fuq il-post hemm minn tal-inqas tliet vetturi tat-tifi tan-nar u għexieren ta’ pumpieri u pulizija. Madankollu persuni fuq il-post spjegaw li l-pumpieri għadhom ma jistgħux jidħlu biex jitfgħu n-nirien minħabba l-kurrent qawwi li hemm fis-sub station. Saħansitra ftit qabel ma’ splodiet is-substation, għoliet ukoll parti mit-triq (ritratt). Fi stqrrija l-Enemalta qalet li l-inġinieri u t-tekniċi tagħha qegħdin jaħdmu biex jirrestawraw id-distribuzzjoni tad-dawl fiż-żoni kollha ta’ Malta u Għawdex wara li taret waħda mill-power stations li hemm f’Dellimara u li kawża tagħha kien hemm qtugħ fis-servizz mal-impjanti l-oħrajn kollha. Il-Korporazzjoni żiedet tgħid li t-taqsimiet tad-distribuzzjoni u tal-ġenerazzjoni tal-elettriku qegħdin jaħdmu biex b’mod gradwali jirrestraw is-servizz fil-lokalitajiet milquta tant li xi lokalitajiet fin-naħa t’isfel ta’ Malta reġa’ għandhom is-servizz tal-elettriku. L-Enemalta żiedet tgħid li ż-żoni kollha mistennija jkollhom lura l-provvista tal-elettriku fis-sigħat li ġejjin.